ઓબ્બૉય, ઓક્કે- કોઈ પણ હયાત વ્યક્તિ પર ફિલ્મ બનાવવી એ જરા ટ્રીકી બિઝનેસ છે. એમાંય વ્યક્તિ જો ખતરનાક ડૉન અરુણ ગુલાબ ગવળી હોય તો તો લોચો જ લોચો. સર્જક અશીમ અહલુવાલિયાને પણ કદાચ આ જ પ્રોબ્લેમ નડ્યો હશેઃ ગેંગસ્ટરમાંથી પોલિટિશયન બનેલા અને એક સમયે મુંબઈની અંધારી આલમ પર જેનું રીતસરસનું રાજ ચાલતું એ અરુણ ગવળીની આરતી ઉતાર્યા વિના એના પર ફિલ્મ બનાવવી હોય તો એમાં શું બતાવવું. એટલે એમણે નક્કી કર્યું કે આપણે ગવળીને બાજુએ મૂકી એની આસપાસની વ્યક્તિઓ પાસેથી ડૉન સાથેના એમના અનુભવ બતાવીએ, એમના દષ્ટિકોણથી ડૉનને તપાસીએ. આ માટે એમણે વાતચીતનો સહારો લીધો છે અથવા કહો કે ડિવાઈસ તરીકે ઉપયોગ કર્યો છે. અરુણ ગવળી (અર્જુન રામપાલ, ખરેખર પ્રભાવકારક લાગે છે)ની પત્ની, એના નિકટના સાથીદાર (રાઈટ હેન્ડ, લેફ્ટ હેન્ડ, વગેરે), માતા સમી વૃદ્ધા, સેક્સ વર્કર, વગેરે પોલીસ (ઈન્વેસ્ટિગેટિવ ઑફિસર)ના સવાલના જવાબ આપતાં જાય ને એ રીતે અરુણ ગવળીનું પાત્ર પ્રેક્ષક સામે ઊઘડતું જાય. પોલીસ ઑફિસર વિજયકર બન્યા છે જાણીતા ડિરેક્ટર-ઍક્ટર નિશિકાંત કામત. જ્યારે અરુણ ગવળીની પત્ની ઝુબૈદા (જે 16 વર્ષની ઉંમરે લગ્ન કરી આશા ગવળી બનેલી)નું પાત્ર ભજવ્યું છે ઐશ્ર્વર્યા રાજેશ.